Drie vas ná vigilante-aanvalEen van die huis wat aan die brand gesteek is. Foto: Verskaf Drie verdagtes is in hegtenis geneem in verband met ŉ vigilante-aanval vandeesweek in Limpopo. Lt.kol. Moatshe Ngoepe, provinsiale polisiewoordvoerder, het gesê die verdagtes, tussen 28 en 38 jaar oud, is Donderdagaand tydens ŉ spesiale polisieoperasie in hegtenis geneem. Dit volg ná ŉ voorval Woensdagaand in Hlogotlou buite Groblersdal waartydens ŉ groep ontstoke inwoners omstreeks 21:00 op ŉ verwoestingstog in die Vlakfontein-nedersetting gegaan het. “Die groep het glo oproerig geraak nadat ŉ inwoner aangemeld het dat haar ses bokke weggeraak het terwyl die vee buite die nedersetting gewei het. Die inwoners het twee verdagtes aangekeer en met verskeie voorwerpe aangerand,” het Ngoepe gesê. Ngoepe het gesê dieselfde groep het daarna na die verdagtes se huise gegaan en vier huise aan die brand gesteek. ŉ Voertuig is ook uitgebrand voordat die polisie gereageer en tot die redding van die twee verdagtes gekom het. Die openbare orde-polisie is in die gebied ontplooi om die situasie te monitor. Die polisie ondersoek sake van opsetlike saakbeskadiging, aanranding met die doel om ernstig te beseer, poging tot moord, openbare geweld en vier sake van brandstigting. Die skade wat die groep aangerig het, word op R200 000 beraam. Die drie verdagtes moet Maandag in die Groblersdal-landdroshof verskyn. Die soektog na hul medepligtiges duur voort.